作者:吳泳
標題:賀新郎
內容:一片湖光淨。被遊人、撐船刺破，寶菱花鏡。和靖不來東坡去，欠了騷人逸韻。但翠葆、玉釵橫鬢。碧藕花中人家住，恨幽香、可愛不可近。沙鷺起，晚風進。功名得手真奇雋。黯離懷、長堤翠柳，系愁難盡。世上浮榮一時好，人品百年論定。且牢守、文章密印。秘館詞人能度曲，更不消、檀板標蘇姓。凌浩渺，納光景。